CELEX: 62013TN0045
Language: el
Date: 2013-01-29 00:00:00
Title: Υπόθεση T-45/13: Προσφυγή-αγωγή της 29ης Ιανουαρίου 2013 — Rose Vision y Seseña κατά Επιτροπής

22.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 178/10
            
         Προσφυγή-αγωγή της 29ης Ιανουαρίου 2013 — Rose Vision y Seseña κατά Επιτροπής
   (Υπόθεση T-45/13)
   2013/C 178/19
   Γλώσσα διαδικασίας: η ισπανική
   
      Διάδικοι
   
   
      Προσφεύγοντες–ενάγοντες: Rose Vision, SL (Seseña, Ισπανία) και Julián Seseña (Pozuelo de Alarcón, Ισπανία) (εκπρόσωποι: M. Muñiz Bernuy και Á. Alonso Villa, δικηγόροι)
   
      Καθής–εναγόμενη: Ευρωπαϊκή Επιτροπή
   
      Αιτήματα των προσφευγόντων–εναγόντων
   
   Οι προσφεύγοντες–ενάγοντες (στο εξής: προσφεύγοντες) ζητούν από το Γενικό Δικαστήριο:
   
               —
            
            
               να ακυρώσει τις αποφάσεις περί αναστολής των εγκριθεισών πληρωμών·
            
         
               —
            
            
               να διαγράψει τη Rose Vision, SL από το μητρώο των αποκλειομένων και από το σύστημα έγκαιρης προειδοποιήσεως (EWS)·
            
         
               —
            
            
               να υποχρεώσει την καθής–εναγόμενη (στο εξής: καθής) να καταβάλει αποζημίωση ύψους 5 000 624 ευρώ.
            
         
      Λόγοι ακυρώσεως και κύρια επιχειρήματα
   
   Ο ένας από τους δύο προσφεύγοντες, μια εταιρία που ασχολείται κυρίως με τις τηλεπικοινωνίες, την πληροφόρηση και τεκμηρίωση και τις συμβουλευτικές υπηρεσίες στον τομέα των τηλεπικοινωνιών, της έρευνας και της καινοτομίας, έχει δραστηριοποιηθεί σε διάφορα σχέδια μαζί με την Επιτροπή από το 2002.
   Η υπό κρίση προσφυγή-αγωγή αφορά δύο λογιστικούς ελέγχους οι οποίοι πραγματοποιήθηκαν μεταξύ Φεβρουαρίου και Απριλίου 2011 στην προσφεύγουσα εταιρία. Στις εν λόγω εκθέσεις καταλογίζεται στην προσφεύγουσα εταιρία μια σειρά παραλείψεων και παρατυπιών βάσει των οποίων αιτιολογήθηκε η αναστολή εκκρεμών πληρωμών.
   Οι προσφεύγοντες υποστηρίζουν ότι οι εν λόγω αιτιάσεις δεν ανταποκρίνονται στην πραγματικότητα. Ειδικότερα, από την προσεκτική ανάγνωση της μίας εκ των δύο προαναφερθεισών εκθέσεων λογιστικού ελέγχου διαπιστώνεται, κατά τους προσφεύγοντες, ότι αποβλέπει σε αδικαιολόγητη επίθεση εις βάρος τους, με σκοπό την απαξίωσή τους. Έτσι, η εν λόγω έκθεση λογιστικού ελέγχου βασίζεται κυρίως σε μη διασταυρωθείσες πληροφορίες. Η συμπεριφορά αυτή της Επιτροπής έχει μάλλον τα χαρακτηριστικά έρευνας, ποινικής διώξεως ή ανακρίσεως παρά τα χαρακτηριστικά λογιστικού ελέγχου, στον οποίο πρέπει να αντιπαραβάλλονται στοιχεία και να εξακριβώνεται η αξιοπιστία των πηγών.
   Όλα τα ανωτέρω επέφεραν στην προσφεύγουσα εταιρία σημαντική ζημία, που είχε όχι μόνο οικονομικό χαρακτήρα, αλλά αφορούσε και την επαγγελματική φήμη και την αξιοπιστία της.